Bayern Mníchov neodštartoval sezónu podľa svojich predstáv. Úradujúci nemecký šampión zažíva nevídanú krízu, keď sa po siedmom bundesligovom kole nachádza až na šiestej priečke tabuľky, štyri body za konkurenčnou Borussiou Dortmund. Zverenci Nika Kovača navyše nedokázali zvíťaziť v posledných štyroch zápasoch, vedenie Bavorov sa tak obzerá po potenciálnych posilách. Pozornosť upriamilo aj na veľký klenot slovenského futbalu.
Ako informuje taliansky Tuttosport, jedným z riešení ako stabilizovať obranu Mníchovčanov by mohlo byť angažovanie vychádzajúcej hviezdy milánskeho Interu, Milana Škriniara. Zisk 23-ročného talentovaného zadáka by však prirodzene nebol vôbec lacný. Správy z Talianska hovoria o tom, že "Nerazzurri" si slovenského stopéra cenia na astronomických 80 miliónov eur. Konkurencia je však obrovská, záujem totiž hlásia aj giganti ako Manchester City či FC Barcelona.
Zhodou okolností práve s katalánskym veľkoklubom sa stretne slovenský bek v B-skupine Ligy majstrov, kde obaja vyhrali prvé dva zápasy proti Tottenhamu a PSV Eindhoven. Najbližšie dva duely si Barcelona môže otestovať Škriniara vo vzájomných zápasoch. "V súčasnosti sa sústredím len na Inter. V prvom rade nás čaká hneď po reprezentačnej pauze milánske derby, až potom ideme do Barcelony. Určite nás čaká neuveriteľný zážitok, teším sa na to. Ak sa nám podarí uchmatnúť si aspoň bod, bolo by to super," vyjadril sa na reprezentačnom zraze Milan Škriniar.
Na medializovaný záujem viacerých veľkoklubov sa ale odchovanec žilinskej futbalovej školy pozerá s odstupom. "Registrujem rôzne príspevky na internete. Hráča vždy poteší, ak ho spájajú s podobnými tímami, ale nikdy som si z toho nerobil ťažkú hlavu a ani nebudem. Máme harmonogram plný zápasov, hráme každý tretí deň, nie je priestor na iné veci ako futbal. Aj vzhľadom na to, že sa len pred nedávnom skončilo letné prestupové obdobie, sa k tejto téme ťažko vyjadruje," zakončil slovenský reprezentant, ktorého najbližšie čakajú medzištátne duely proti Česku a Švédsku.
"Všetky práva vyhradené. Publikovanie alebo ďalšie šírenie správ, fotografií a záznamov zo zdrojov TASR je bez predchádzajúceho písomného súhlasu TASR porušením autorského zákona."